Broj: 711-I-716-P-312-18/19-04-18

Zagreb, 1. ožujka 2019.g.,

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Anto Vukoje, općinskog načelnika Općine Darda,** na 40. sjednici, održanoj 1. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ante Vukoje, općinskog načelnika Općine Darda, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja u obrtu VUKOJE TRANS u vlasništvu dužnosnika i to u razdoblju od stupanja na snagu ZSSI-a 10. ožujka 2011.g. pa nadalje.**
2. **Poziva se dužnosnik Anto Vukoje da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika i podatke objavljene na službenim mrežnim stranicama Državnog izbornog povjerenstva (*izbori.hr*), Povjerenstvo je utvrdilo da je Anto Vukoje obnašao dužnost općinskog načelnika Općine Darda u mandatu 2009.-2013. i 2013.-2017. te da istu dužnost ponovo obnaša u mandatu 2017.-2021. počevši od 29. svibnja 2017. Stoga je Anto Vukoje, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Napominje se da je Povjerenstvo nadležno voditi postupke i utvrditi povrede ZSSI-a samo u odnosu na radnje ili propuste dužnosnika učinjene nakon stupanja ZSSI-a na snagu 10. ožujka 2011.g., dok u odnosu na postupanje dužnosnika prije toga datuma Povjerenstvo nije nadležno utvrđivati povrede zakona.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekata osnovanih na temelju zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa stoga upravljanje obrtom uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavak 1. ZSSI-a.

Sukladno članku 20. stavku 3. ZSSI-a, zabrana iz članka 14. stavak 1. ZSSI-a primjenjuje se za vrijeme obnašanja dužnosti, kao i u razdoblju od dvanaest mjeseci nakon prestanka obnašanja dužnosti.

Člankom 28. Zakona o obrtu („Narodne novine“, broj: 143/13.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar. Sukladno članku 22. stavku 1. Zakona o obrtu, obrt se može obavljati u više izdvojenih pogona koji moraju udovoljavati uvjetima iz članka 11. toga Zakona. Sukladno stavku 2. toga članka Zakona, pod izdvojenim pogonom u smislu ovoga Zakona podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. Sukladno članku 23. stavku 1. Zakona o obrtu, u svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati propisane uvjete.

Prilikom administrativne provjere Izvješća o imovinskom stanju, koje je dužnosnik Anto Vukoje podnio Povjerenstvu 1. studenog 2011.g. povodom ponovnog imenovanja na navedenu dužnost, zamijećeno je da je dužnosnik naveo podatak da ima 100 % poslovnog udjela u poslovnom subjektu VUKOJE TRANS.

Uvidom u podatke Ureda državne uprave u Osječko-Baranjskoj županiji, Ispostava Beli Manastir, objavljene na pregledniku obrtnog registra na službenim internetskim stranicama Ministarstva gospodarstva, poduzetništva i obrta (*or.minpo.hr*) utvrđeno je da je pod matičnim brojem obrta 90481640 upisan obrt naziva VUKOJE TRANS, u vlasništvu Anto Vukoje iz Darde, osnovan 31. prosinca 1996., sa sjedištem u Dardi, Žrtava domovinskog rata 68.

Za navedeni obrt upisan je podatak da obavlja djelatnost cestovnog prijevoza robe. U podacima upisanim u izvatku iz Obrtnog registra nije navedeno da navedeni glavni obrt ima drugu osobu zaposlenu radi obavljanja funkcije poslovođe.

Člankom 13. stavkom 1. Zakona o obrtu propisano je da je Obrtni registar javna knjiga te da se smatraju točnim i istinitim podaci upisani u istom registru.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a koja proizlazi iz istovremenog obnašanja dužnosti općinskog načelnika Općine Darda te obavljanja poslova upravljanja u obrtu VUKOJE TRANS u vlasništvu dužnosnika i to u razdoblju od stupanja na snagu ZSSI-a 10. ožujka 2011.g. nadalje.

Stoga je Povjerenstvo donijelo odluku kao u točki I. izreke.

Povjerenstvo napominje da je, radi provjere eventualne povrede zabrane stupanja u poslovne odnose tijela u kojem dužnosnik obnaša dužnost i poslovnog subjekta u kojem dužnosnik ima 0,5 % ili više udjela u vlasništvu, propisane člankom 17. ZSSI-a, zatražilo podatke od Općine Darda.

Na zahtjev Povjerenstva, Jedinstveni upravni odjel Općine Darda je dostavio očitovanje od 1. veljače 2019., KLASA: 711-01/19-01/1, URBROJ: 2100/03-19-01/2 u kojem se navodi da ista nije za vrijeme mandata dužnosnika Ante Vukoje stupala u poslovne odnose s obrtom VUKOJE TRANS u vlasništvu dužnosnika.

Stoga je utvrđeno da iz prikupljenih podataka ne proizlazi da bi bila počinjena moguća povreda članka 17. ZSSI-a.

Sukladno članku 39. stavku 3. ZSSI-a, bilo je potrebno pozvati dužnosnika Antu Vukoju da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, kao u točki II. izreke.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Anto Vukoje, elektroničkom dostavom
2. Objava na internetskoj stranici Povjerenstva
3. Pismohrana